Debatten om pyro har rast i norske medier de siste par ukene. Daglig leder i Rosenborg, Tove Moe Dyrhaug, sier at klubben er positiv til pyro.

- Det er viktig å ta ned konfliktnivået vi opplever om dagen. Dialog mellom supporterne, klubbene og forbundet er veien å gå. Og sistnevnte har varslet at de vil ta initiativet til et møte og det er bra, sier Dyrhaug.

Dyrhaug har vært klar på at hun støtter Kjernen og sitt ønske om bruk av pyro.

- Vi har vært tydelige på at vi støtter Kjernen i pyrodebatten, noe vi alltid har gjort. Rosenborg ønsker pyro i lovlige former på Lerkendal. Det er ingen tvil om at pyro bidrar til å øke stemningen og lager en bra atmosfære rundt kamper. Men sikkerheten må selvfølgelig være ivaretatt og reglene som blir satt må følges. Det må være et samarbeid mellom klubb, supportere, brannvesen og politiet, sier hun.

De siste ukene har det vært en rekke protestaksjoner med pyro på flere norske arenaer. På Lerkendal fyrte Kjernen opp da kampen mot Bodø/Glimt startet.

- Vi har ansvar for alle tilskuernes sikkerhet under kamp, det være seg 6-åringen som er med mor og far på kamp, den trofaste sliteren som har sett Rosenborg siden 60-tallet og de som står med Kjernen. En kamp på Lerkendal skal være en fest både på banen og på tribunen. Det viktigste er nå at vi får på plass et regelverk som alle kan omfavne og enes om. Vi imøteser nå et initiativ fra NFF og stiller gjerne i møte med våre supportere, sier Dyrhaug.